དེ་ནས་ཡང་འཇིག་རྟེན་གྱི་ཁམས་མི་མཇེད་འདིའི་དབང་དུ་བྱས་ན།འོག་ནམ་མཁའ་སྟོང་པའི་གཞི་རླུང་རྡོ་རྗེ་རྒྱ་གྲམ་གྱི་དཀྱིལ་འཁོར་གཅིག་གིས་འདེབས་པ།སྤྲུལ་སྐུ་གཅིག་གིས་གདུལ་བྱར་གྱུར་པ་འདི།རྒྱལ་བ་ཤཱཀྱ་ཐུབ་པར་སྐུ་སྤྲུལ་ནས་འགྲོ་བ་སེམས་ཅན་གྱི་དོན་མཛད་དོ།།འདི་ན་འཛམ་བུའི་གླིང་འབུམ་ཕྲག་གཉིས་སྟོང་ཡོད་པ་ལས།འཛམ་བུའི་གླིང་འདིའི་དབང་དུ་བྱས་ན་འོག་མིན་གྱི་གནས་ནས་རྣམ་པར་སྣང་མཛད་འོད་ཀྱི་རྒྱལ་པོའི་ཐུགས་ཀ་ནས་པདྨའི་ཟེའུ་འབྲུ་སྟོང་པའི་ནང་ནས་ཕྱོགས་ཐམས་ཅད་ནས་རླུང་ལངས་པས།རླུང་གི་དཀྱིལ་འཁོར་མཐིང་ནག་ཟླ་གམ་ཚན་པོ་ཆེའི་སྟོབས་ཀྱིས་ཀྱང་མི་ཤིགས་པ་ཞིག་ཆགས།དེའི་སྟེང་དུ་གསེར་གྱི་སྙིང་པོ་ཅན་གྱི་སྤྲིན་ལས་ཆར་གཉའ་ཤིང་གི་རྒྱུན་ཙམ་བབ་པས།ཆུའི་དཀྱིལ་འཁོར་དཀར་པོ་ཟླུམ་པོ་ཆགས།དེ་རླུང་གིས་བསྲུབས་པ་ལས་གསེར་གྱི་གཞི་གྲུ་བཞི་ཆགས།དེའི་སྟེང་དུ་ཁམས་སྣ་ཚོགས་ཀྱི་སྤྲིན་ཆགས་པ་ལས།ཆར་གླང་པོ་ཆེའི་ཕོ་མཚན་ཙམ་བབ་པས།ཕྱིའི་རྒྱ་མཚོ་ཆེན་པོ་ཆགས།དེ་བསྲུབས་པས་རི་རབ་གསེར་གྱི་རི་བདུན།རོལ་པའི་མཚོ་བདུན།གླིང་བཞི་ལྕགས་རི་མུ་ཁྱུད་དང་བཅས་པ་ཆགས།དེ་ལྟར་སེམས་ཅན་ཡང་རིམ་གྱིས་ཆགས།དེའི་སྟེང་འོག་མིན་གྱི་ཕོ་བྲང་དུ་རྣམ་པར་སྣང་མཛད་གངས་ཆེན་མཚོ་འོད་ཀྱིས་བརྒྱན་པ་ཞིག་ཏུ་སྤྲུལ།དེའི་ཐུགས་ཀ་ནས་འོད་ཟེར་བྱེ་བ་ཕྲག་ཉིས་བརྒྱ་བཀྱེ་སྟེ།འོད་ཟེར་རེ་རེ་འཛམ་བུ་གླིང་རེ་རེར་སོང༌།དེའི་དཀྱིལ་ན་རྡོ་རྗེ་གདན་རེ་རེ་ཡོད་པའི་ལྦུ་བར་སོང་སྟེ་དབང་ཆེན་གསེར་གྱི་ས་གཞི་ལ་ཐུག་ལྦུ་བ་ཞུ།ལྦུ་བ་འཁྱིལ་བ་ལ་བྱང་ཆུབ་ཀྱི་ཤིང་རེ་རེ་སྐྱེས།ནམ་མཁའི་མཐོངས་དགའ་ལྡན་གྱི་ལྷ་གནས་རེ་རེ་ཆགས།ལྷའི་བུ་དམ་པ་ཏོག་དཀར་པོ་རེ་རེར་སྤྲུལ།གཟིགས་པ་ལྔ་ཡིས་འཛམ་བུའི་གླིང་ལ་གཟིགས།དེ་ནས་གླང་པོ་ཆེ་ཐལ་དཀར་མཆེ་བ་དྲུག་པར་སྐུ་སྤྲུལ་ཏེ།གྲོང་ཁྱེར་སེར་སྐྱར་རྒྱལ་པོ་ཟས་གཙང་གི་བཙུན་མོ་ཡུམ་སྒྱུ་མ་ལྷ་མཛེས་ཀྱི་ལྷུམས་སུ་ཞུགས་ཏེ།སྲས་རྒྱལ་བུ་དོན་གྲུབ་ཏུ་སྐུ་སྤྲུལ་ནས།མཛད་པ་བཅུ་གཉིས་ཀྱི་སྒོ་ནས་སེམས་ཅན་གྱི་དོན་མཛད་དོ།།དགའ་ལྡན་གནས་ནས་འཕོ་བ་དང༌།ལྷུམས་སུ་ཞུགས་དང་བལྟམས་པ་དང༌།གཞོན་ནུ་རོལ་རྩེད་མཛད་པ་དང༌།བཙུན་མོ་འཁོར་དུ་རོལ་བ་དང༌།ངེས་འབྱུང་དཀའ་ཐུབ་མཛད་པ་དང༌།སྙིང་པོར་གཤེགས་དང་བདུད་འདུལ་དང༌།བྱང་ཆུབ་ཆོས་འཁོར་མྱ་ངན་འདས་བཅས་སོ།།དེ་ནས་བཅོམ་ལྡན་འདས་ཀྱིས་བཀའ་འཁོར་ལོ་རིམ་པ་གསུམ་དུ་བསྐོར་པ་ནི།དང་པོ་ཡུལ་ཝ་ར་ཎ་སིར་བདེན་པ་བཞིའི་ཆོས་ཀྱི་འཁོར་ལོ་བསྐོར།དེ་ནས་རྒྱལ་པོའི་ཁབ་ཏུ་མཚན་ཉིད་མེད་པའི་ཆོས་ཀྱི་འཁོར་ལོ་བསྐོར།དེ་ནས་ཡུལ་ཡངས་པ་ཅན་དང༌།པདྨོ་ཅན་དུ་ངེས་དོན་དང་དྲང་དོན་གྱི་ཆོས་ཀྱི་འཁོར་ལོ་བསྐོར་ནས།ཐ་མ་ལེ་ལོ་ཅན་རྣམས་ཆོས་ལ་བསྐུལ་བའི་དོན་དུ་གྲོང་ཁྱེར་རྩྭ་མཆོག་ཏུ།བཅོམ་ལྡན་འདས་སྐུ་མྱ་ངན་ལས་འདས་པར་དགོངས་པ་དེའི་ཚེ།ནུབ་ཕྱོགས་བདེ་བ་ཅན་གྱི་ཞིང་ཁམས་ན།བཅོམ་ལྡན་འདས་འོད་དཔག་མེད་བཞུགས་ཡོད་པས་མཁྱེན་ཅིང་གཟིགས་ཏེ།འཁོར་འདུས་པ་རྣམས་ཀྱི་མཆོག་བྱང་ཆུབ་སེམས་དཔའ་སྤྱན་རས་གཟིགས་ཀྱི་རྣམ་པར་འཕྲུལ་བ་བསམ་གྱིས་མི་ཁྱབ་སྟེ།ནམ་མཁའི་མཐའ་དང་མཉམ་མོ།།སྤྱན་རས་གཟིགས་རང་གི་ངོ་བོ་དེ་འོད་དཔག་ཏུ་མེད་པའི་དྲུང་ན་ཉེ་གནས་ཀྱི་ཚུལ་ཏུ་བཞུགས་པ་དེ་འོད་ཟེར་གྱིས་བསྐུལ་ནས།དེ་ལ་འོད་དཔག་ཏུ་མེད་པས་འདི་སྐད་ཅེས་གསུངས་སོ།།རིགས་ཀྱི་བུ་འདི་ནས་ཤར་ཕྱོགས་ལོགས་ནས་བསྐལ་བ་གངྒཱའི་ཀླུང་གི་བྱེ་མ་སྙེད་ཀྱི་ཕ་རོལ་ན།མི་མཇེད་ཅེས་བྱ་བའི་འཇིག་རྟེན་ཡོད་དེ་དེ་ན་དེ་བཞིན་གཤེགས་པ་ཤཱཀྱ་ཐུབ་པ་ཞེས་བྱ་བའི་སངས་རྒྱས་ད་ལྟར་བཞུགས་ཤིང་ཆོས་སྟོན་ཏོ།།དེ་ནི་སྐུ་མྱ་ངན་ལས་འདའ་བར་བཞེད་དེ་གཟིགས་པ་དང༌།དེའི་དགོངས་པ་ད་རུང་མ་རྫོགས་པས་ཁྱོད་དེར་སོང་ལ་བཅོམ་ལྡན་འདས་མྱ་ངན་ལས་མི་འདའ་བར་གསོལ་བ་འདེབས་སུ་མི་འགྲོའམ་ཞེས་གསུངས་པ་དང༌།སྤྱན་རས་གཟིགས་ཀྱིས་གསོལ་བ་འདེབས་སུ་འགྲོ་ལགས་ཞེས་ཞུས་པ་དང༌།འོད་དཔག་མེད་ཀྱི་ཞལ་ནས་ཁྱོད་དེར་སོང་ལ་ཁ་བ་ཅན་གྱི་རྒྱལ་ཁམས་སུ་སེམས་ཅན་རྣམས་ཀྱི་དོན་ལ་བཅོམ་ལྡན་འདས་མྱ་ངན་ལས་འདའ་བར་ཆོས་ཀྱི་འཁོར་ལོ་བསྐོར་བར་གསོལ་བ་འདེབས་སུ་སོང་ཞིགཅེས་གསུངས་པ་དང༌།སྤྱན་རས་གཟིགས་བདེ་བ་ཅན་ན་མི་སྣང་བར་གྱུར་ཏོ།།དེའི་ཚེ་དེའི་དུས་ན་བཅོམ་ལྡན་འདས་རི་ག་ཡའི་མགོ་ལ་འཁོར་རྒྱ་མཚོ་སྙེད་ཀྱིས་བསྐོར་ནས།བཅོམ་ལྡན་འདས་ཀྱིས་སྤྱན་རས་གཟིགས་ཀྱི་སྐུ་ཆེ་བའི་ཡོན་ཏན་དཔག་ཏུ་མེད་པ་བརྗོད་པ།སྤྱན་རས་གཟིགས་ཞེས་བྱ་བའི་བྱང་ཆུབ་སེམས་དཔའ་རྣམས་ཀྱི་མཆོག་ཏུ་གྱུར་པ་ཞིག་ཡོད་པ་དེས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གངྒཱའི་ཀླུང་གི་བྱེ་མ་སྙེད་དང་མཉམ་པའི་སངས་རྒྱས་སྟོང་རྩ་གཉིས་སུ་སྤྲུལ་ནས།སེམས་ཅན་གྱི་དོན་མཛད་ཅེས་ཆུ་ཀླུང་སྣ་ཚོགས་ཀྱི་མདོ་ལས་གསུངས་སོ།།ཡང་སྤྱན་རས་གཟིགས་དེས་སྟོང་གསུམ་གྱི་སྟོང་ཆེན་པོ་བཀོད་པ་བར་མའི་འབྱུང་བ་ཆེན་པོ་བཞིའི་རྡུལ་ཕྲ་རབ་དང་མཉམ་པའི་མཛད་པ་བཅུ་གཉིས་སུ་སྤྲུལ་ནས་སེམས་ཅན་གྱི་དོན་མཛད་པར་བུན་ད་རི་ཀའི་མདོ་ནས་གསུངས་སོ།།ཡང་སྤྱན་རས་གཟིགས་དེས་འཛམ་བུའི་གླིང་བྱེ་བ་ཕྲག་བརྒྱར་ཡོད་པ།དེ་ན་རྡོ་རྗེ་གདན་བྱེ་བ་ཕྲག་བརྒྱ་ན་སངས་རྒྱས་ཤཱཀྱ་ཐུབ་པ་བྱེ་བ་ཕྲག་བརྒྱ།དེའི་བྱང་ཕྱོགས་ན་ཁ་བ་ཅན་བྱེ་བ་ཕྲག་བརྒྱ་ན་རྒྱལ་པོ་སྲོང་བཙན་སྒམ་པོ་བྱེ་བ་ཕྲག་བརྒྱ།བལ་མོ་ཟ་ཁྲི་བཙུན་དང་རྒྱ་མོ་ཨོང་ཅོང་བྱེ་བ་ཕྲག་བརྒྱ།དེ་ནས་ར་ས་གཙུག་ལག་ཁང་བྱེ་བ་ཕྲག་བརྒྱར་སྤྲུལ་ནས་སེམས་ཅན་གྱི་དོན་མཛད་པར་སྙིང་རྗེ་སྣ་ཚོགས་རོལ་པའི་མདོ་ལས་གསུངས་སོ།།དེའི་ཚེ་འཁོར་དེའི་ནང་ནས་སྒྲིབ་པ་རྣམ་པར་སེལ་བ་ཞེས་བྱ་བའི་བྱང་ཆུབ་སེམས་དཔའ་སྟན་ལས་ལངས་ནས་འདི་སྐད་ཅེས་ཟེར་རོ།།བཅོམ་ལྡན་འདས་སྤྱན་རས་གཟིགས་ཞེས་བྱ་བའི་བྱང་ཆུབ་སེམས་དཔའ་དེ་ངོ་མཚར་ཅན་ཞིག་འདུག་པ་དེ་ད་ལྟ་གང་ན་འདུགང་ལྟ་བར་འགྲོ་འདོད་དོ་ཞེས་པ་དང༌།བཅོམ་ལྡན་འདས་ཤཱཀྱ་ཐུབ་པའི་ཞལ་ནས།འཛམ་བུའི་གླིང་ན་བྱང་ཆུབ་སེམས་དཔའ་སྤྱན་རས་གཟིགས་ཀྱི་བ་སྤུའི་ཁུང་བུ་རེ་རེ་ནས་ཀྱང་འོ་སྐོལ་འདྲ་བའི་སངས་རྒྱས་ཀྱི་ཞིང་ཁམས་དཔག་ཏུ་མེད་པ་བཀོད་ནས་སེམས་ཅན་གྱི་དོན་མཛད་པ་ཡིན་ཏེ།ཁྱོད་ལྟ་བུས་དེ་ལྟ་བར་མི་ནུས་པས་ལན་ཞིག་བཅོམ་ལྡན་འདས་ཀྱི་རྫུ་འཕྲུལ་གྱིས་བསྐུལ་ནས་ང་ཅན་དུ་འོང་ཞིགདེ་ཙ་ན་ངས་འོད་ཟེར་གྱི་སྒོ་ནས་བསྟན་ཞིག་ཅེས་ཟ་མ་ཏོག་བཀོད་པའི་མདོ་ལས་གསུངས་སོ།།ཚུལ་དེ་བཞིན་དུ་ནམ་མཁའི་མཐས་གར་ཁྱབ་པར་སེམས་ཅན་གྱིས་ཁྱབ།སེམས་ཅན་གྱིས་གར་ཁྱབ་པར་ཐུགས་རྗེ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་རྣམ་པར་འཕྲུལ་བས་ཁྱབ་ནས་སེམས་ཅན་གྱི་དོན་མཛད་དོ།།དེ་ནས་བཅོམ་ལྡན་འདས་འཁོར་དང་བཅས་པ་མཛེ་ཏའི་ཚལ་ན་བཞུགས་སོ།།སྐུ་ལུས་ཀྱི་བཀོད་པ་མཛད་པའི་ལེའུ་སྟེ་གཉིས་པའོ།།།།